# Personālais dators VAIO Fit 13A/14A/15ASVF13N2/SVF14N2/SVF15N2

## Atbilstošas darba vides izveide

Šī tēma ietver padomus par VAIO datora vēlamo un nevēlamo novietojumu, kā arī norādījumus par ergonomikas principiem.

### VAIO datora vēlamais novietojums

Novietojot VAIO datoru, pārliecinieties par novietojuma atbilstību norādītajiem kritērijiem:

- Varat viegli piekļūt strāvas avotam un vajadzīgajiem portiem.

- Ap datoru ir pietiekami daudz brīvas vietas.

- Dators atrodas uz līdzenas un pietiekami platas virsmas, un, strādājot ar datoru, atrodaties tam pretī.

- Varat novietot datoru sev priekšā, varat sēdēt taisni un turēt apakšdelmus paralēli grīdai.

### VAIO datora nevēlamais novietojums

VAIO datora novietošana nepiemērotā vietā var radīt datora bojājumus vai darbības traucējumus. Nenovietojiet datoru vietā, kur to var ietekmēt šādi faktori:

- tieši saules stari

- magnētiski priekšmeti vai avoti

- siltuma avoti, piemēram, apkures aprīkojums

- daudz putekļu

- augsts mitruma līmenis

- slikta ventilācija

#### Piezīme

- Kad VAIO dators ir ieslēgts, zona ap gaisa izplūdes atveri var ievērojami sakarst. Uzmanieties, pirms pieskaraties šai zonai.

- Nenovietojiet gaisa izplūdes atveres tuvumā priekšmetus, kas var to bloķēt.

#### Padoms

- VAIO dators izmanto augstfrekvences radiosignālus, kas var izraisīt radio vai televizora uztveršanas traucējumus. Ja tas notiek, pārvietojiet datoru piemērotā attālumā no radio vai televizora.

### Ergonomikas apsvērumi

Cik vien iespējams, mēģiniet ievērot šos ergonomikas apsvērumus.

#### Mēbeles un poza

Sēdiet krēslā ar labu muguras atbalstu. Noregulējiet krēsla līmeni, lai jūsu pēdas atrastos plakani uz grīdas. Kāju balsts var padarīt sēdēšanu ērtāku.

Sēdiet atslābinātā, taisnā pozā un izvairieties no liekšanās uz priekšu vai atgāšanās tālu atpakaļ.

#### Datora ekrāna skatīšanas leņķis

Izmantojiet ekrāna slīpuma funkciju, lai noskaidrotu labāko pozīciju. Sēžot pretī VAIO datoram, ekrānam jāatrodas acu līmenī vai mazliet zem tā. Noregulējiet arī displeja spilgtuma līmeni.

Jūs varat mazināt slodzi acīm un muskuļu nogurumu, pareizi noregulējot datora ekrāna slīpumu un spilgtumu.

#### Apgaismojums

Atrodiet vietu, kur logi un apgaismojums nerada atspulgu un atstarošanos datora ekrānā. Izmantojiet netiešo apgaismojumu, lai izvairītos no gaišiem plankumiem uz datora ekrāna. Pareizs apgaismojums papildina jūsu komfortu un darba efektivitāti.

#### Piezīme

- Lai izvairītos no mehāniskiem bojājumiem, regulējot skatīšanās leņķi, nepiemērojiet VAIO datoram pārāk lielu spēku.

#### Padoms

- Tādi paši apsvērumi attiecas uz ārējā displeja lietošanu.

### Piezīmes par VAIO datora pārvietošanu

Lai izvairītos no VAIO datora darbības traucējumiem un bojājumiem, ņemiet vērā tālāk sniegtos norādījumus.

- Uzmanīgi novietojiet VAIO datoru uz līdzenas virsmas, lai izvairītos no mehāniska trieciena.

- Pirms VAIO datora pārvietošanas noteikti izslēdziet to. Ieslēgta datora pārvietošana var izraisīt cietā diska darbības traucējumus. Noteikti atvienojiet visus datoram pievienotos kabeļus, pirms pārvietot to.

- Nenometiet VAIO datoru un nepakļaujiet to triecieniem. Pat neliels trieciens vai vibrācija var izraisīt cietā diska darbības traucējumus.

- Nenovietojiet VAIO datoru nestabilā pozīcijā.

Uz lapas sākumu